Tiedote: Kaiko ja Naisten Pankki yhteistyöhön

Essi Pailinna-Bertell
2018-03-01T09:45:00+02:00

"Kaiko on perustettu vuonna 2016, mutta idea bisneksen yhdistämisestä hyväntekeväisyyteen lähti liikkeelle jo useita vuosia aikaisemmin.

-Uutisissa kerrottiin tuolloin kehitysmaissa sijaitsevien vaatetehtaiden tulipaloista ja työntekijöiden surkeista olosuhteista. Minussa heräsi halu tehdä henkilökohtaisesti asialle jotakin.

-Olin unelmoinut muotialasta, mutten halunnut tehdä sitä työtä kehitysmaan naisten kustannuksella. Pikkuhiljaa syntyi ajatus yhdistää vaatteiden valmistus hyväntekeväisyyteen, kertoo Mirjam Sokka.

Aluksi Sokan unelma oli lähteä kouluttamaan kehitysmaan naisia paikan päälle ja sitä kautta parantamaan sikäläisiä olosuhteita. Opiskelujen ja oman lapsen syntymän jälkeen unelma kuitenkin kirkastui. Kaksi vuotta sitten Sokka perusti oman yrityksen, jossa yhdistyy muotiala ja etiikka.

-Äitiysloman aikana ompelin vaatteita omalle lapselle ja lähipiiri alkoi kannustaa keskittymään juuri lastenvaatemallistoihin. Yrityksen tunnuslauseeksi on muotoutunut Fashion with a mission.

Nyt Mirjam Sokka pyörittää kahden työntekijänsä voimin Kaiko Clothing Company Oy –yritystä, jonka valmistamien lastenvaatteiden tuotosta lahjoitetaan seitsemän prosenttia kehitysmaan naisten ja lasten koulutukseen. Tuotto kanavoidaan perille Naisten Pankin kautta.

-Kotimaisuus on toki tärkeää, mutta me haluamme muistaa myös kehitysmaan ihmisiä. Unelmamme onkin joskus työllistää heitä, tarjota kunnolliset työolosuhteet ja reilun korvauksen työstä, Sokka mainitsee.

-Naisten Pankin työn kohteena ovat nimenomaan naiset ja tytöt kehitysmaissa, joten valinta oli luonteva. Olen myös tosi iloinen siitä, että saimme oman nimikkokohteen Nepalista, jonne toivon mukaan pääsemme tekemään tulevaisuudessa yhteistyötä.

-Lahjoitamme jokaisen myydyn tuotteen voitosta seitsemän prosenttia tähän kohteeseen. Vaikka yritys ei viime vuonna vielä tuottanutkaan voittoa, niin lahjoitusmäärä koostui kuitenkin jokaisen myydyn tuotteen voitosta.

Lastenvaatemarkkinat on hyvin kilpailtu ala, ja ekologisuuden vaatimus alkaa olla jo itsestäänselvyys.

-Me erottaudumme joukosta eettisyydellämme. Hyvää palautetta on tullut myös siitä, että olemme alusta alkaen olleet valmiit antamaan osan tuotosta kehitysmaihin, Mirjam Sokka mainitsee."

Alkuperäinen juttu julkaistu 1.3.2018 Naisten Pankin tiedotteessa:
Naisten Pankkia ja Kaiko Clothing Oy:tä yhdistää sama tavoite